मडगांवः मडगांवच्या गोमन्त कला असोसिएशनान आझादी का अमृत महोत्सवा निमतान 15 ऑगस्टाक मडगांवच्या रवीन्द्र भवन सभाघरात अखील गोंय आंतर शालेय देशभक्ती गीत गायन सर्त घेतिल्ली. हे सर्तीत कुडचडेंच्या द न्यू एज्युकेशनल इन्स्टिट्यूट हायस्कुलाक पयलें इनाम फावो जालें.
 दुसरें इनाम कुजिरा-बांबोळेच्या डॉ के. बी. हेडगेवार हायस्कुलाक जाल्यार तिसरें इनाम ढवळी, फोंडेंच्या इंदिराबाई ढवळीकार हायस्कुलाक मेळ्ळें. उमेद वाडोवपी इनाम फोंडेंच्या ए. जे. द आल्मेदा हायस्कुलाक आनी मडगांवच्या रवीन्द्र केळेकार ज्ञानमंदिराक फावो जालें.
 हे सर्तीत वट्ट 18 शाळांनी वांटो घेतिल्लो. सर्तीचें परिक्षण श्रद्धा वेर्णेकार, अनिकेत दड्डीकार आनी प्रवण हेदे हांणी केलें. इनामां वांटप सुवाळ्याक इनामां पुरस्कर्ते अन्नपुर्णा अय्यर चॅरिटेबल ट्रस्टाचे मुखेल ट्रस्टी मारुती अय्यर मुखेल सोयरे म्हणून हाजीर आसले.
 तांचे आनी परिक्षकांचे हस्तुकीं जैतिवंतांक इनामां भेटयलीं. सर्तीची सुरवात दिवली पेटोवन जाली. ह्या वेळार भारताच्या स्वातंत्र्य लढ्याचेर आदारीत प्रश्र्नमंजुषा जाली. ह्या सत्रांत सुमार 400 विद्यार्थ्यांनी वांटो घेतलो.
 असोसिएशनचे अध्यक्ष सुभाष लोटलीकार हांणी सगल्यांक येवकार दिलो. उषा लोटलीकार आनी ज्योतेंद्र नायक हांणी सर्तीचें आनी इनामां वांटप सुवाळ्याचें सुत्रसंचालन केलें. उपाध्यक्ष चंदन नायक हांणी उपकार मानले.
 सरचिटणीस मंगेश बोरकार हांणी निकाल जाहीर केलो. ही सर्त येसस्वी करपाक सुहास नागवेकार, राजु देसाय, श्रीकांत धोंड, नीला बोरकार, भारती नायक हांचें सहकार्य लाबलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 